31977L0649
L 267/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 27 септември 1977 година
за сближаване на законодателствата на държавите-членки относно зрителното поле на водачите на моторни превозни средства
(77/649/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че техническите изисквания, на които моторните превозни средства трябва да отговарят съгласно националните законодателства, се отнасят, наред с другото, до зрителното поле на водача;
като има предвид, че тези изисквания са различни за отделните държави-членки; като има предвид, че следователно е необходимо всички държави-членки да приемат еднакви изисквания в допълнение или вместо съществуващите правила, в частност с цел да се позволи процедурата на ЕИО за типово одобрение, която е предмет на Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета, да се въведе за всеки тип превозно средство (3);
като има предвид, че е желателно да се изготвят технически изисквания, така че тяхната цел да съвпада с тази на работата, която се извършва в тази област от Икономическата комисия за Европа на Обединените нации;
като има предвид, че тези изисквания се прилагат за моторни превозни средства от категория М1 (международната класификация на моторните превозни средства е посочена в приложение I към Директива 70/156/ЕИО);
като има предвид, че сближаването на националните законодателства относно моторни превозни средства изисква взаимното признаване от държавите-членки на проверките, които всяка една от тях извършва въз основа на общите изисквания,
ПРИЕ НАСТОЯЩАТА ДИРЕКТИВА:
Член 1
По смисъла на настоящата директива „превозно средство“ означава всяко моторно превозно средство от категория М1 (определена в приложение I към Директива 70/156/ЕИО), предназначено за движение по път, с най-малко четири колела и максимална проектна скорост, превишаваща 25 км/ч.
Член 2
Държава-членка не може да отказва да издава типово одобрение на ЕИО или национално типово одобрение за тип превозно средство на основания, свързани със зрителното поле на водача, ако то отговаря на изискванията на приложения I, III и IV.
Член 3
Държава-членка не може да отказва или забранява продажбата, регистрацията, въвеждането в експлоатация или употребата на превозно средство на основания, свързани със зрителното поле на водача, ако то отговаря на изискванията на приложения I, III и IV.
Член 4
Държавата-членка, която е издала типово одобрение, взема необходимите мерки, за да бъде информирана за всяко изменение на един от елементите или на една от характеристиките, посочени в приложение I, точка 2.2. Компетентните органи на тази държава решават дали е необходимо да се проведат допълнителни изпитвания върху изменения тип превозно средство и да се изготви нов протокол. Ако тези изпитвания покажат, че изискванията на настоящата директива не се спазват, изменението не се разрешава.
Член 5
Всички изменения, необходими за привеждане в съответствие на приложения I, III, IV и V с техническия прогрес, се приемат съгласно процедурата по член 13 от Директива 70/156/ЕИО.
Въпреки това тази процедура не се прилага за измененията, които въвеждат изискванията за зрително поле, различно от предното зрително поле от 180°.
Член 6
1. Държавите-членки въвеждат в действие необходимите разпоредби, за да се съобразят с настоящата директива, в срок от 18 месеца от нейната нотификация и незабавно информират Комисията за това.
2. Държавите-членки следят Комисията да бъде уведомявана за текста на основните разпоредби от националното законодателство, които те приемат в областта, уредена с настоящата директива.
Член 7
Адресати на настоящата директива са държавите-членки.
Съставено в Брюксел на 27 септември 1977 година.